Moja snaga u izazovnim vremenima

Na satu razrednika prije nekoliko dana razgovarali smo o ovisnostima, a to je u meni potaknulo mnogo pitanja. Zašto su ljudi ovisni?

Kad me razmišljanje potakne na jedno pitanje, u glavi se roji još milijun sličnih. Što su uopće ovisnosti? Koliko ih postoji? Jesam li ja ovisan? Je li učiteljica ovisna? Mogu li biti ovisan o bakinoj sarmi?

I tako dalje razmišlja moj mozak ne prateći sat sve dok ga ne omete nova misao. Pa da si razbistrim pamet i da dobijem ocjenu, odlučio sam napisati ovaj sastavak.

Nakon svih tih pitanja odlučio sam ustati s kauča i istražiti o ovisnostima. Pred kraj istraživanja stvarno sam se protresao. **Ovisnosti su ogroman problem!** To je zato što nastaju u teškim vremenima pa onda ljudi posežu za drogom, cigaretama i alkoholom. Sve te tvari jako su štetne za naše tijelo. Najgore je što ljudi ne primjećuju tu štetu sve dok već nije pre- kasno.

Ja sam bio ovisan o ekranima i tehnologiji, ali imao sam sreće jer sam to primijetio na vrijeme da zaustavim ovisnost. Uspio sam se oporaviti i sretan sam zbog toga, ali ja sam rijedak primjer jer većina ne primjećuje na vrijeme i zato plaća posljedice.

Moj djed umro je od raka pluća jer je pušio. Ja do današnjega dana razmišljam kako bi sve bilo da nije pušio. A to nije lijep osjećaj. Zato sebi ne dozvoljavam ovisnost.

Ako je netko ovisan, on samo treba maleni poticaj da prestane. Ovisnicima nije teško prestati, teško im je ponovo započeti živjeti normalan život.

Ovisnicima treba prijatelj ili netko tko će se o njima brinuti. Samo trebaju razmišljati o budućnosti.

Mislim da se svaka ovisnost može pobijediti. Mi bismo trebali izgraditi svijet bez ovisnosti za buduće generacije. Ako nekome treba pomoć, on se samo treba osloniti na obitelj i prijatelje.

Sve ovisnosti su izlječive. (Osim bakine sarme!)

Marin Plavetić, 8. a, I. osnovna škola Čakovec